钦定古今图书集成/明伦汇编/官常典/第758卷 > 胡恒〈兄怀 子之华 仆京儿〉罗大爵
## 钦定古今图书集成/明伦汇编/官常典/第758卷 > 胡恒〈兄怀 子之华 仆京儿〉罗大爵

按《安陆府志》：“恒字公占，景陵人。领万历乙卯乡荐，授会稽教谕，入为助教，擢户部郎中，升川南道。甲申，贼
陷成都，恒时兼摄建昌诸道印，闻成都失守，提兵镇
雅州，急遣偏将罗大爵救成都，大爵败死。雅州吏王
国臣叛降贼，反兵劫恒，恒不为动，因泣曰：‘余家世食
国厚禄，何惜一死以报朝廷’！于是调诸路兵疾驰来”
援，贼闻之，发大队迎击，兵败被执。国臣系恒如成都，
贼胁之降，不屈；临死骂不绝口。子之华，闻变，托孤于
义士汪光翰，乃率家属投端公河死。有幼仆京儿者，
见其主被执，不忍舍，同就戮。所著有《古懽堂诗集》。兄
怀，字公远，由乡荐历官户部郎。值贼陷都城，为游骑
所获，缚献李自成榜掠，不屈而死。